એક દિવસ દ્રુમાએ રૂપાબહેનને કહ્યું, ‘આપણી વચ્ચે ઉંમરનો ખાસ્સો, પચીસ ત્રીસ વર્ષનો, ફરક છે પણ તમારી સાથે એવો ગાઢ આત્મીય ભાવ અનુભવાય છે કે મારા મનની એક એક વાત તમને કહું ત્યારે જ મને શાંતિ થાય છે. તમને ન મળું તો હું બેચેન થઈ જાઉં છું. તમારી ઓળખાણ નહોતી થઈ ત્યાં સુધી મને મારા જીવનમાં કોઈ ખોટ નહોતી લાગતી પણ તમને મળ્યા પછી મારું જીવન એટલું ભર્યું ભર્યું લાગે છે કે હવે મને ખ્યાલ આવ્યો કે મારા જીવનમાં શું ખૂટતું હતું.’